## La Generalitat solta 21 tortugues babaues al Saler després d’un any en el programa de conservació de l’Oceanogràfic

*** El conseller Martínez Mus ha assistit a la solta i ha destacat l’èxit conjunt d’institucions, voluntariat i ciutadania en la protecció d’esta espècie
* En 2024, la Comunitat Valenciana va consolidar el seu lideratge en nidificació de tortugues babaues amb un total de set nius amb 608 ous**

El conseller de Medi Ambient, Infraestructures i Territori, Vicente Martínez Mus, ha presenciat la solta de 21 tortugues babaues nascudes en 2024 en la platja del Saler, “com a símbol de la idoneïtat de les nostres costes per a la nidificació i protecció d’esta espècie emblemàtica”. Estes cries formen part dels set nius localitzats en 2024 en platges de la Comunitat Valenciana i han sigut criades baix el programa de conservació ‘Head Starting’ desenrotllat per l’Oceanogràfic.

Acompanyat per l’alcaldessa de València, María José Catalá, Martínez Mus ha remarcat la rellevància de l’acte “com una acció de protecció ambiental i un exemple de l’èxit de l’esforç conjunt de la Generalitat, l’Oceanogràfic, la Universitat de València i la col·laboració de voluntaris i ciutadans en la protecció d’esta espècie”.

“És especialment significatiu alliberar estes tortugues ací, al Saler, la mateixa zona a on va aparéixer un dels nius l’any passat. Este entorn no és només un paratge natural de valor incalculable, sinó també un model de col·laboració i custòdia constant, amb equips que van vetlar dia i nit per la seguretat dels ous”, ha afirmat el conseller.

En la seua intervenció, Martínez Mus ha destacat el programa ‘Head Starting’, que ha permés incrementar exponencialment les taxes de supervivència de les tortugues nascudes. “En llibertat, a penes una de cada mil tortugues arriba a l’edat adulta. Amb este programa, fins al 90 % dels exemplars superen l’etapa crítica”, ha explicat. Gràcies al seu desenrotllament en un entorn controlat, les tortugues aconseguixen una grandària, un pes i unes destreses adequades per a sobreviure amb èxit en mar oberta.

A més, algunes de les tortugues alliberades porten dispositius de seguiment, la qual cosa permet als científics conéixer les seues rutes migratòries i comprendre millor el seu comportament i biologia.

**La Comunitat Valenciana lidera la nidificació de tortugues babaues**

En 2024, la Comunitat Valenciana va consolidar el seu lideratge en nombre de nius registrats de tortuga babaua, amb un total de set nius amb 608 ous localitzats en platges de les tres províncies. Esta xifra confirma la tendència a l’alça dels últims anys i la progressiva colonització de les nostres costes per part de femelles reproductores d’estes tortugues marines.

El primer niu de la temporada 2024 va aparéixer la nit del 23 de juny, coincidint amb la celebració de la Nit de Sant Joan, quan una tortuga va eixir de la mar per a fresar en la platja de la Punta. Per a garantir la viabilitat dels ous, el niu es va dividir en dos: una part va ser traslladada a la platja protegida del Saler i l’altra a l’Oceanogràfic, i les dos van ser integrades en el protocol de conservació ‘Head Starting’.

Davant del creixement del nombre de troballes i la implicació de noves entitats, la Conselleria de Medi Ambient va revisar, en 2023, el protocol d’actuació davant de la troballa de nius de tortuga babaua, aprovat per la Generalitat en 2017, per a adaptar-lo al moment actual i a la previsible situació futura.

Esta actualització ha comptat amb la participació de la Universitat de València, la Universitat Politècnica de València, l’Oceanogràfic, l’Associació Xaloc i el Ministeri per a la Transició Ecològica i el Repte Demogràfic, entre d’altres.

El protocol establix dos fases diferenciades: el marcatge de femelles en la platja i el maneig dels nius trobats, que inclou la custòdia, l’estudi, la solta de nounats i el seguiment dels exemplars criats en captivitat fins a presentar unes condicions adequades per a ser alliberats.

Fecha: 05/06/2025